Aj atx tuq waqaq qꞌij tzan tkanon te qꞌij aj tbꞌi Paskw,
te Jesus oxwaꞌq tuj Betany aj tamaqꞌ Lásaro aj ojaw anqꞌin titzaꞌ.
Tzi oqet ksiꞌ jun tweꞌ te Jesus tzan kywaꞌan te qaleꞌ,
bꞌix te Maꞌt nsipan tuq te wabꞌj bꞌix te Lásaro jun kxol kye aj nkyewaꞌan tuq twiꞌ mes kyukyꞌi kye aj ukꞌlemeꞌ.
Te Liy otzaj tin jun libr tkꞌokꞌjal xhchukeltibꞌ aj taꞌal nardo bꞌix bꞌan tbꞌanil tuq,
bꞌan kar tiꞌj bꞌix owok tsiꞌ tiꞌj toq Jesus bꞌix owel tkyꞌixwinsaꞌ tukyꞌi stzamal twiꞌ.
Bꞌix kyaqil te jay onoj tukyꞌi tkꞌokꞌjal.
Ntons te Judas Iskaryot jun te aj txnaqꞌatz te Jesus bꞌix aj ojawel tuq meltzꞌjik tiꞌjky,
tetz oxik tqꞌumaꞌ ikxjani:
«¿Tistil kꞌontiꞌl ma xik kꞌaylet te ja tkꞌokꞌjalni tzan twiꞌ tkꞌuꞌj jun xjal te jun aqꞌbꞌi bꞌix maꞌ-tal xik siꞌlet kye aꞌeꞌ mebꞌaꞌ xjal?»
Per te Juds oxik tqꞌumaꞌ ntzani nyaꞌtx tzan tpaj-wit nꞌok loꞌet tkꞌuꞌj kyiꞌj kye mebꞌaꞌ xjal,
sinoke komo tetz aji tuq te kꞌuꞌul tmin,
ntons oxik tqꞌumaꞌ ikxji tzan tuq tel telqꞌaꞌ chꞌin tiꞌj.
Yaji te Jesus oxik tqꞌumaꞌ tetz ikxjani:
«Kꞌon chyolin tiꞌj ja xujni,
tetz cha kꞌuꞌuꞌ tuq titzaꞌ tzan nqet tkꞌuluꞌ bꞌex ajnaꞌl chaꞌoj nmuqet.
Bꞌix yatzun kyiꞌj kye mebꞌaꞌ xjal,
kyetz bꞌajqꞌij okyeqtelten exol per wetz nlay kyinqeten exol.»
Yaji kyꞌilaꞌj kye aj tijajil Israel owok kchaꞌoꞌ qa te Jesus atqet tuq tuj Betany,
ntons ebꞌajxwaꞌq tjay Lásaro nyaꞌtx aꞌox eꞌel Jesus sinoke ax eꞌel tuq te Lásaro aj ojaw anqꞌin tzan te Jesus.
Ntons kye pal aj nim kyajwalil oqet kybꞌisuꞌ tzan tuq tqet kykansaꞌ ax te Lásaro,
tzan tpaj kyꞌilaꞌj tuq kye xjal aj tijajil Israel nꞌel kypawaꞌ tuq kyibꞌ kyiꞌj kyetz tzan kyokslan tuq tiꞌj te Jesus tzan tpaj te Lásaro.